Nuwe KZN-premier aangewysWillies Mchunu Willies Mchunu, LUR vir vervoer en gemeenskapsveiligheid in KwaZulu-Natal, is intussen as die nuwe premier van KwaZulu-Natal aangewys, het die ANC Maandagaand tydens ŉ mediakonferensie bekend gemaak. Super Zuma, die ANC se provinsiale sekretaris, het die aankondiging by die party se provinsiale hoofkantoor in Durban gemaak kort nadat Mchunu bedank het en te midde van dae lange bespiegeling dat hy in die pad gesteek gaan word. Zuma het ŉ beroep op die provinsie se inwoners gedoen om Mchunu se bedanking te aanvaar en te respekteer. “Die ANC se provinsiale uitvoerende komitee eer comrade Senzo vir die werk wat hy vir ons mense gedoen het namens die ANC.” Volgens Zuma is Willies Mchunu aangewys ná oorlegpleging met die ANC se alliansievennote Cosatu, die SAKP en Sanco. Senzo Mchunu het Maandag in ŉ verklaring gesê sy besluit om te bedank volg ná ŉ vergadering Vrydag van die ANC se provinsiale leierskap waartydens daar ses beskuldigings teen hom geopper is. Hy het egter nie gespesifiseer wat die beskuldigings is nie. Mchunu is in Augustus 2013 as premier aangewys en in November verlede jaar ontsetel as provinsiale voorsitter van die ANC.